ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Μαΐου 1996 για τον καθορισμό ορισμένων λεπτομερών κανόνων σχετικών με τους επιτόπιους ελέγχους στον κτηνιατρικό τομέα που διενεργούν εμπειρογνώμονες της Επιτροπής στα κράτη μέλη (Κείμενο που παρουσιάζει ενδιαφέρον για τον ΕΟΧ) (96/345/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 64/433/ΕΟΚ του Συμβουλίου, της 26ης Ιουνίου 1964, περί υγειονομικών προβλημάτων στην παραγωγή και διάθεση νωπού κρέατος στην αγορά (1), όπως τροποποιήθηκε τελευταία από την οδηγία 95/23/ΕΚ (2), και ιδίως το άρθρο 12, καθώς και τις αντίστοιχες διατάξεις των άλλων οδηγιών και αποφάσεων στον κτηνιατρικό τομέα, ιδίως εκείνων που αφορούν τις συνθήκες παραγωγής και διάθεσης στην αγορά προϊόντων ζωικής προέλευσης, που καθορίζουν τις υγειονομικές απαιτήσεις που ισχύουν στο εμπόριο ζώων και προϊόντων ζωικής προέλευσης, που αφορούν την αναζήτηση καταλοίπων στα ζώα και το νωπό κρέας, που καθορίζουν τα μέτρα καταπολέμησης ή τις ενέργειες εξάλειψης ορισμένων ασθενειών, που επιβάλλουν κανόνες σχετικούς με την καλή διαβίωση των ζώων, που θεσπίζουν χρηματοδοτικά μέτρα για την εξάλειψη ασθενειών και, τέλος, εκείνες που αφορούν ορισμένες δαπάνες στον κτηνιατρικό τομέα,

Εκτιμώντας:

ότι η Επιτροπή πρέπει να θεσπίσει τις γενικές λεπτομέρειες εφαρμογής που καθορίζουν τις προϋποθέσεις υπό τις οποίες πρέπει να διενεργούνται οι επιτόπιοι έλεγχοι για τους οποίους γίνεται λόγος στις προαναφερόμενες οδηγίες και αποφάσεις, σε συνεργασία με τα ενδιαφερόμενα κράτη μέλη 7

ότι ορισμένοι λεπτομερείς κανόνες για τους επιτόπιους ελέγχους που διενεργούνται από τους εμπειρογνώμονες της Επιτροπής είναι κοινές για όλες αυτές τις κανονιστικές ρυθμίσεις 7 ότι, επομένως, πρέπει να συγκεντρωθούν σε μία μόνον απόφαση 7 ότι είναι, λοιπόν, αναγκαίο να καταργηθεί η απόφαση 85/446/ΕΟΚ της Επιτροπής, της 18ης Σεπτεμβρίου 1985, για τους επιτόπιους ελέγχους που διενεργούνται στον τομέα των ενδοκοινοτικών συναλλαγών νωπού κρέατος (3) 7

ότι στο πλαίσιο των επιτόπιων ελέγχων που προβλέπονται στο άρθρο 12 της οδηγίας 64/433/ΕΟΚ και το άρθρο 10 της οδηγίας 71/118/ΕΟΚ του Συμβουλίου (4), όπως τροποποιήθηκε τελευταία από την οδηγία 94/65/ΕΚ (5), η Επιτροπή δύναται να ελέγχει αιφνιδιαστικά την αποτελεσματική εφαρμογή των διατάξεων της οδηγίας 85/73/ΕΟΚ του Συμβουλίου, της 29ης Ιανουαρίου 1985, για τη χρηματοδότηση των υγειονομικών επιθεωρήσεων και ελέγχων των ζωικών προϊόντων που αναφέρονται στο παράρτημα Α της οδηγίας 89/662/ΕΟΚ και της οδηγίας 90/675/ΕΟΚ (6), όπως τροποποιήθηκε τελευταία από την οδηγία 96/17/ΕΚ (7) 7

ότι, στο βαθμό που είναι αναγκαίοι για την ενιαία εφαρμογή των οδηγιών, κρίνεται σκόπιμο να ενταχθούν οι επιτόπιοι έλεγχοι στα προγράμματα που καταρτίζονται κατόπιν διαβουλεύσεων με τα ενδιαφερόμενα κράτη μέλη και κατόπιν ανταλλαγής απόψεων στο πλαίσιο της μόνιμης κτηνιατρικής επιτροπής 7

ότι η συνεργασία αυτή πρέπει να συνεχιστεί κατά τους επιτόπιους ελέγχους και να εκφραστεί με τη δυνατότητα, για τους εμπειρογνώμονες της Επιτροπής, να συνοδεύονται από εθνικούς εμπειρογνώμονες, που ορίζονται από την Επιτροπή, οι οποίοι έχουν ορισμένες υποχρεώσεις, και έχουν την εγγύηση ότι θα τους καταβληθούν τα έξοδα ταξιδιού και διαμονής 7

ότι, είναι ανάγκη, μετά από κάθε επιτόπιο έλεγχο να εξασφαλίζεται η ενημέρωση των κρατών μελών επί των επιτευχθέντων αποτελεσμάτων και να εξασφαλίζεται ότι τα αποτελέσματα αυτά ελήφθησαν υπόψη από τα ενδιαφερόμενα κράτη μέλη 7

ότι πρέπει επίσης να προβλεφθεί ταχεία διαδικασία που επιτρέπει, όταν είναι ανάγκη, τη θέσπιση κοινοτικών αποφάσεων, ιδιαίτερα στην περίπτωση που από τους επιτόπιους ελέγχους απορρέει ότι υπάρχει σημαντικός κίνδυνος για τη δημόσια υγεία, ή όταν αποδεικνύεται ότι δεν έχουν ληφθεί τα μέτρα εκείνα τα οποία κρίθηκαν απαραίτητα βάσει των εν λόγω ελέγχων 7

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η παρούσα απόφαση καθορίζει ορισμένες λεπτομέρειες σχετικές με τους επιτόπιους ελέγχους στον κτηνιατρικό τομέα που διενεργούν οι εμπειρογνώμονες της Επιτροπής στα κράτη μέλη.

2. Για τις ανάγκες της παρούσας απόφασης, νοούνται ως επιτόπιοι έλεγχοι στον κτηνιατρικό τομέα (καλούμενοι στο εξής «έλεγχοι», οι ενέργειες εξακρίβωσης και επιθεώρησης που είναι αναγκαίες για να εξασφαλισθεί η ενιαία εφαρμογή των διατάξεων της κοινοτικής νομοθεσίας.

Άρθρο 2

1. Οι έλεγχοι διενεργούνται σε κάθε κράτος μέλος. Η Επιτροπή καταρτίζει γενικό πρόγραμμα ελέγχου για τις συγκεκριμένες κανονιστικές ρυθμίσεις και το υποβάλλει στη μόνιμη κτηνιατρική επιτροπή για ανταλλαγή απόψεων.

2. Το γενικό αυτό πρόγραμμα περιλαμβάνει στοιχεία για όλες τις ενέργειες που αναλαμβάνει η Επιτροπή στο πλαίσιο των ελέγχων που αναφέρονται στην παράγραφο 1.

Άρθρο 3

1. Η οργάνωση και υλοποίηση των προγραμμάτων ελέγχου διενεργείται σε συνεργασία με κάθε ενδιαφερόμενο κράτος μέλος, που ορίζει, για το σκοπό αυτό, έναν ή περισσότερους εμπειρογνώμονες.

2. Η Επιτροπή δύναται να αναβάλει ή να διενεργήσει νωρίτερα ορισμένους ελέγχους, ή να διενεργήσει συμπληρωματικούς ελέγχους όταν το κρίνει αναγκαίο, ιδίως για υγειονομικούς λόγους, για λόγους προστασίας των ζώων ή ανάλογα με τα αποτελέσματα προηγούμενων ελέγχων, κατόπιν διαβουλεύσεως με το ενδιαφερόμενο κράτος μέλος.

3. Σε κάθε περίπτωση, η Επιτροπή προειδοποιεί το σχετικό κράτος μέλος τουλάχιστον δέκα εργάσιμες ημέρες πριν από την έναρξη των εν λόγω προγραμμάτων ελέγχου.

Άρθρο 4

1. Εκτός από τους εμπειρογνώμονες του κράτους μέλους το οποίο επισκέπτονται, οι εμπειρογνώμονες της Επιτροπής δύναται να συνοδεύονται, κατά τη διάρκεια των επιτοπίων ελέγχων, από έναν ή περισσότερους εμπειρογνώμονες που αναφέρονται στον κατάλογο της παραγράφου 2, ενός ή περισσοτέρων άλλων κρατών μελών.

Κατά τη διοργάνωση ενός ελέγχου, το κράτος μέλος στο έδαφος του οποίου θα διενεργηθεί ο εν λόγω έλεγχος μπορεί να αντιταχθεί στη συμμετοχή ενός από τους εμπειρογνώμονες ενός άλλου κράτους μέλους 7 η δυνατότητα αυτή μπορεί να χρησιμοποιηθεί μόνο μία φορά.

2. Κάθε κράτος μέλος προτείνει στην Επιτροπή δύο τουλάχιστον εμπειρογνώμονες η αρμοδιότητα των οποίων είναι αδιαμφισβήτητη, της κοινοποιεί τα ονόματά τους, την εξειδίκευσή τους, τις ακριβείς υπηρεσιακές τους διευθύνσεις καθώς και τους αριθμούς τηλεφώνου τους και τηλεομοιοτύπου.

Η Επιτροπή καταρτίζει κατάλογο εμπειρογνωμόνων άλλων από τους εμπειρογνώμονες της Επιτροπής.

Στην περίπτωση που ένα κράτος μέλος θεωρεί ότι κάποιος από τους προταθέντες εμπειρογνώμονες δεν πρέπει να περιλαμβάνεται πλέον στον κατάλογο, ενημερώνει σχετικά την Επιτροπή. Εάν, στην περίπτωση αυτή, ο αριθμός των εμπειρογνωμόνων μειώνεται πέραν του ελαχίστου απαιτούμενου αριθμού, το κράτος μέλος προτείνει στην Επιτροπή έναν ή περισσότερους αντικαταστάτες.

Άρθρο 5

1. Κατά τη διάρκεια των ελέγχων, ο ή οι εμπειρογνώμονες του κράτους μέλους που ορίζονται από την Επιτροπή τηρούν τις διοικητικές οδηγίες της Επιτροπής.

2. Τα στοιχεία που συλλέγονται ή τα συμπεράσματα στα οποία καταλήγει ο ή οι εν λόγω εμπειρογνώμονες κατά τη διάρκεια των ελέγχων δεν δύνανται σε καμία περίπτωση να χρησιμοποιηθούν για προσωπικούς σκοπούς ή να γνωστοποιηθούν σε άτομα τα οποία δεν ανήκουν στις αρμόδιες υπηρεσίες της Επιτροπής ή των κρατών μελών.

3. Τα έξοδα ταξιδιού και διαμονής του ή των εμπειρογνωμόνων του κράτους μέλους που ορίζονται από την Επιτροπή τα αναλαμβάνει η Επιτροπή σύμφωνα με τους κανόνες της σχετικά με τα έξοδα ταξιδίου και διαμονής για τα άτομα που δεν ανήκουν στην Επιτροπή και καλούνται από αυτήν να ασκήσουν καθήκοντα εμπειρογνώμονα.

Άρθρο 6

1. Το κράτος μέλος στην επικράτεια του οποίου διενεργούνται οι έλεγχοι, σύμφωνα με την παρούσα απόφαση, παρέχει στους εμπειρογνώμονες της Επιτροπής και στους εμπειρογνώμονες που ορίζει η Επιτροπή την απαραίτητη βοήθεια για την εκπλήρωση των καθηκόντων τους. Ειδικότερα, το κράτος μέλος επιτρέπει στους εν λόγω εμπειρογνώμονες να συναντήσουν, υπό την αυτήν ιδιότητα με τους υπαλλήλους της αρμόδιας αρχής, οποιοδήποτε πρόσωπο επιθυμούν και να έχουν πρόσβαση σε όλα τα στοιχεία και τα έγγραφα καθώς επίσης και στους χώρους, κτίρια, εγκαταστάσεις και μέσα μεταφοράς που πρέπει να διενεργηθούν οι έλεγχοι.

2. Κατά τη διάρκεια των ελέγχων, οι εμπειρογνώμονες τηρούν τις διοικητικές οδηγίες που πρέπει να ακολουθούν οι υπάλληλοι των αρμοδίων αρχών του κράτους μέλους το οποίο αναφέρεται στην παράγραφο 1, με την επιφύλαξη των διατάξεων του άρθρου 5 παράγραφος 1.

Άρθρο 7

1. Μόλις περατωθεί ο έλεγχος, οι εμπειρογνώμονες της Επιτροπής ενημερώνουν προφορικά το κράτος μέλος για τα συμπεράσματά τους και, ενδεχομένως, για τα διορθωτικά μέτρα που κρίνουν αναγκαία, καθώς επίσης και για τον ενδεχόμενο επείγοντα χαρακτήρα τους.

Η Επιτροπή επιβεβαιώνει, σε γραπτή έκθεσή της προς το κράτος μέλος, τα αποτελέσματα των ελέγχων εντός δύο μηνών μετά το πέρας των ελέγχων, στο βαθμό που κάθε συμπληρωματική πληροφορία που ζητήθηκε αλλά δεν παρεσχέθη κατά τη διάρκεια των ελέγχων, εν τω μεταξύ ελήφθη. Το κράτος μέλος ανακοινώνει τις παρατηρήσεις του εντός της ίδιας προθεσμίας.

2. Το κράτος μέλος εφαρμόζει τα διορθωτικά μέτρα λαμβάνοντας υπόψη τα αποτελέσματα των διενεργηθέντων ελέγχων.

3. Εάν, κατά τους ελέγχους, οι εμπειρογνώμονες της Επιτροπής διαπιστώσουν σημαντικές παραβάσεις της κοινοτικής νομοθεσίας σε κράτος μέλος ή σε περιφέρεια ή περιφέρειες αυτού του κράτους μέλους, το τελευταίο πρέπει να προβεί, κατόπιν αιτήσεως της Επιτροπής, για τις διαπιστωθείσες παραλήψεις, σε διεξοδική εξέταση της γενικότερης κατάστασης του συγκεκριμένου τομέα. Ενδεχομένως, το κράτος μέλος, κατόπιν διαβουλεύσεως με την Επιτροπή, δύναται να περιορίσει την εξέταση αυτή στην ή στις περιφέρειες που αποτέλεσαν το αντικείμενο του προγράμματος ελέγχων 7 ενημερώνει την Επιτροπή για τα αποτελέσματα των ελέγχων αυτών καθώς επίσης και για τα μέτρα που έλαβε για να διορθώσει την κατάσταση.

4. Εάν, μετά τη διεξαγωγή των ελέγχων, τα διορθρωτικά μέτρα δεν ελήφθησαν από το ενδιαφερόμενο κράτος μέλος εντός ευλόγου χρονικού διαστήματος, ιδιαίτερα στην περίπτωση που οι έλεγχοι αυτοί απέδειξαν ότι υπάρχει σοβαρός κίνδυνος για τη δημόσια υγεία, την υγεία των ζώων ή την προστασία των ζώων, η Επιτροπή, σύμφωνα με τη διαδικασία που προβλέπεται στο άρθρο 17 της οδηγίας 89/662/ΕΟΚ του Συμβουλίου (8), λαμβάνει όλα τα μέτρα που θεωρεί αναγκαία.

Άρθρο 8

Η Επιτροπή ενημερώνει τακτικά όλα τα κράτη μέλη, στο πλαίσιο της μόνιμης κτηνιατρικής επιτροπής, για τα αποτελέσματα των ελέγχων που διενεργούνται σε κάθε κράτος μέλος.

Άρθρο 9

Οι διατάξεις της παρούσας απόφασης θα εξεταστούν εκ νέου πριν από τις 31 Δεκεμβρίου 1998 βάσει της κτηθείσας πείρας και με βάση έκθεση της Επιτροπής προς τα κράτη μέλη.

Άρθρο 10

Καταργείται η απόφαση 85/446/ΕΟΚ.

Άρθρο 11

Η παρούσα απόφαση απευθύνεται στα κράτη μέλη.

Βρυξέλλες, 22 Μαΐου 1996.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. 121 της 29. 7. 1964, σ. 2012/64.

(2) ΕΕ αριθ. L 243 της 11. 10. 1995, σ. 7.

(3) ΕΕ αριθ. L 260 της 2. 10. 1985, σ. 19.

(4) ΕΕ αριθ. L 55 της 8. 3. 1971, σ. 23.

(5) ΕΕ αριθ. L 368 της 31. 12. 1994, σ. 10.

(6) ΕΕ αριθ. L 32 της 5. 2. 1985, σ. 14.

(7) ΕΕ αριθ. L 78 της 28. 3. 1996, σ. 30.

(8) ΕΕ αριθ. L 395 της 30. 12. 1989, σ. 13.